title: Gryllidae
text: Iste articlo tracta sobre as grillas u grillos que son insectos. Ta las chemas verdes que brostan en as trunfas y belatras hortalicias, se veiga grillo. 
  
  Os grilidos (scientificament Gryllidae -en latín-) son una familia d'insectos ortopteros en a suborden d'os ensifers y a superfamilia d'os griloideus que comprende bellas 900 especies descritas d'insectos, de regular herbivoros y nocturnos.
  
  Son especialment conoixius por a suya canción nupcial, una estridulación aguda caracteristica con a qual os masclos s'atrayen as fembras ta cubrir-las, que executan tipicament en as horas nocturnas.
  
  O chenero tipo d'a familia ye Gryllus, que comprende especies tan comuns como Gryllus campestris, a grilla u grilleta.
  
  Zoonimia 
  
  En l'Alto Aragón, as parolas mas comuns ta nombrar a istos insectos son «grilla» (d'o latín <GRYLLA, femenín de GRYLLUS) y «grillo» (lat. <GRYLLU). A forma femenina ye predominadera en aragonés, mientres que a masculina, por estar común con o castellano, se ye tornando mas cheneral solo en os zaguers anyos.
  
  En Nerín (val de Vio, Sobrarbe), Artur Quintana i documenta a variant «grella».. A forma «gricha» s'ha documentau nomás en as zonas a on que s'ha dau historicament una mayor tendencia a la hiper-palatalización d'o grupo -ll-, como Pandicosa (val de Tena, Alto Galligo) y a val de Broto (Sobrarbe).
  
  Rafel Vidaller documenta con freqüencia a forma diminutiva «grilleta», que s'emplega dende Ayerbe (Plana de Uesca) dica Chistén (val de Chistau, Sobrarbe).
  
  Referencias
  
  Vinclos externos 
  
  Ensifera
  Insectos estriduladors